ഖദീജയുടെയും കുട്ടികളുടെയും തിരോധാനം , എങ്ങുമെത്താതെ അന്വേഷണം മലപ്പുറം: ദുരൂഹ സാഹചര്യത്തില് മലപ്പുറം താനൂര് ഓമച്ചപ്പുഴയില് നിന്ന് കാണാതായ തറമ്മല് പരേതനായ സൈനുദ്ദീന്റെ ഭാര്യ ഖദീജ 42 ഇവരുടെ ഇരട്ടക്കുട്ടികളായ ശിഹാബുദ്ദീന് 12 ഷജീന 12എന്നിവരെപ്പറ്റി ആറുവര്ഷം നീണ്ട അന്വേഷണത്തിനൊടുവിലും യാതൊരു സൂചനയുമില്ല. ലോക്കല് പൊലീസിന്റെ ഏറെ നാളത്തെ അന്വേഷണത്തില് തുമ്ബൊന്നും ലഭിക്കാതിരുന്ന കേസ്, ക്രൈംബ്രാഞ്ച് ഏറ്റെടുത്ത് വര്ഷങ്ങള് കഴിഞ്ഞിട്ടും ഖദീജയും മക്കളും ജീവനോടെയുണ്ടോയെന്ന ചോദ്യം ഇപ്പോഴും ഉത്തരമില്ലാതെ അവശേഷിക്കുകയാണ്. കേരളത്തിനകത്തും പുറത്തുമായി നിരവധി സ്ഥലങ്ങളില് ലോക്കല് പൊലീസിന് പുറമേ ക്രൈംബ്രാഞ്ചും ഖദീജയ്ക്കും മക്കള്ക്കുമായുള്ള അന്വേഷണം നടത്തിയെങ്കിലും ഇവരെപ്പറ്റി യാതൊരു വിവരവും ലഭിച്ചില്ല. ഭര്ത്താവിന്റെ മരണശേഷം തനിക്കും മക്കള്ക്കുമെതിരെ നാട്ടുകാരില് ചിലര് പടച്ചുവിട്ട അപവാദപ്രചാരണങ്ങളില് മനംനൊന്ത് കഴിയുന്നതിനിടെയാണ് സംശയകരമായ സാഹചര്യത്തില് 2014 ഏപ്രില് 27ന് ഖദീജയെയും മക്കളെയും കാണാതായത്. ഓമച്ചപ്പുഴയിലെ വീട്ടില്നിന്ന് പെരിന്തല് മണ്ണയിലെ സ്വന്തം വീട്ടിലേക്ക് പോയ ഖദീജയെയും മക്കളെയും കുറിച്ച് പിന്നീട് യാതൊരു വിവരവും ലഭിച്ചില്ല. സംഭവത്തില് തൊട്ടടുത്തദിവസം തന്നെ ബന്ധു താനൂര് പൊലീസ് സ്റ്റേഷനില് പരാതി നല്കി. വര്ഷങ്ങളോളം ലോക്കല് പൊലീസ് അന്വേഷണം നടത്തിയിട്ടും പുരോഗതിയുണ്ടായില്ല. ഇതോടെയാണ് ബന്ധുക്കള് മുഖ്യമന്ത്രിക്കും ഡി.ജി.പിയ്ക്കും നല്കിയ പരാതി പ്രകാരം രണ്ട് വര്ഷം മുമ്ബ് കേസ് മലപ്പുറം ക്രൈംബ്രാഞ്ച് ഏറ്റെടുത്തത്. നുണപരിശോധനയ്ക്ക് നിസഹകരിച്ച് ബന്ധു രഹസ്യാന്വേഷണത്തിനൊടുവില് നുണപരിശോധനയ്ക്ക് തീരുമാനമായി. അമ്മയും മക്കളും എങ്ങോട്ടുപോയി, അവര്ക്ക് എന്ത് സംഭവിച്ചു തുടങ്ങിയ നിരവധി ചോദ്യങ്ങള്ക്കാണ് ക്രൈംബ്രാഞ്ച് സംഘം ഉത്തരം തേടിയത്. പരസ്യമായ അന്വേഷണത്തിനും തെളിവെടുപ്പുകള്ക്കും പുറമേ ഓമച്ചപ്പുഴയിലും പരിസരപ്രദേശങ്ങളിലും അതീവരഹസ്യമായി ക്രൈംബ്രാഞ്ച് സംഘം അന്വേഷണം നടത്തി. സംശയമുള്ള നിരവധിപ്പേരെ നിരീക്ഷണത്തിലാക്കി. നിരവധി ഫോണ്കോളുകള് പരിശോധിച്ചു. ഇതിനൊടുവിലാണ് ഖദീജയുടെ ഭര്ത്താവിന്റെ ബന്ധുവിനെ ഉള്പ്പെടെ ചിലരെ നുണപരിശോധനയ്ക്ക് വിധേയമാക്കണമെന്ന തീരുമാനത്തിലെത്തിയത്. ഇതിനായി പരപ്പനങ്ങാടി കോടതിയില് ക്രൈംബ്രാഞ്ച് സംഘം അപേക്ഷ സമര്പ്പിച്ചു. കോടതിയുടെ അനുമതി അന്വേഷണ സംഘം പ്രതീക്ഷിച്ചിരിക്കെ കഴിഞ്ഞദിവസമാണ് ബന്ധു നുണപരിശോധനയ്ക്ക് തയ്യാറല്ലെന്ന് കോടതിയെ അറിയിച്ചത്. ആരോഗ്യപരമായ കാരണങ്ങളാലും മറ്റും നുണപരിശോധനയ്ക്ക് വിസമ്മതിക്കാന് അവകാശമുണ്ടെങ്കിലും അന്വേഷണവുമായി സഹകരിക്കുന്നതിനുള്ള ഇയാളുടെ വൈമനസ്യം ക്രൈംബ്രാഞ്ച് ഗൗരവമായെടുത്തിട്ടുണ്ട്. നിസ്സഹകരണം അന്വേഷണത്തിന് തടസ്സം അമ്മയുടെയും മക്കളുടെയും തിരോധാനവുമായി ബന്ധപ്പെട്ട് ക്രൈംബ്രാഞ്ച് ഉന്നയിച്ച പല ചോദ്യങ്ങള്ക്കും തൃപ്തികരമായ മറുപടി നല്കാന് തയ്യാറാകാതിരുന്ന ഭര്ത്താവിന്റെ ബന്ധുവായ ഇയാള് നുണപരിശോധനയ്ക്ക് കൂടി വിസമ്മതിച്ചത് അന്വേഷണസംഘത്തിന് ഇയാളെപ്പറ്റിയുളള സംശയങ്ങള് ബലപ്പെടുത്തുന്നതിന് കാരണമായി. ഇതോടെ മറ്റുവഴികള് തേടാനാണ് ക്രൈംബ്രാഞ്ച് സംഘത്തിന്റെ തീരുമാനം. നുണപരിശോധനയ്ക്ക് ഇയാള് വിസമ്മതിച്ചതോടെ അമ്മയെയും മക്കളെയും കാണാതായ സംഭവത്തില് പലവിധ സംശയങ്ങളും ഉയര്ന്നിട്ടുണ്ട്. രണ്ട് വര്ഷമായി മലപ്പുറം ക്രൈംബ്രാഞ്ച് അന്വേഷിക്കുന്ന കേസ് നിര്ണായകഘട്ടത്തിലേക്ക് കടന്നപ്പോഴാണ് ബന്ധുവിന്റെ നിസഹകരണം അന്വേഷണപുരോഗതിക്ക് തടസമായത്. വര്ഷങ്ങളായി ബന്ധുക്കളും നാട്ടുകാരും പൊലീസും നടത്തിയ തിരച്ചിലിലൊന്നും യാതൊരുസൂചനയുമില്ലാതിരിക്കെ, ഖദീജയ്ക്കും മക്കള്ക്കും എന്തുസംഭവിച്ചുവെന്നറിയാന് ക്രൈംബ്രാഞ്ച് അന്വേഷണത്തെ ഉറ്റുനോക്കുകയാണ് നാട്ടുകാര്. രണ്ടാം വിവാഹത്തിലെ ബന്ധുക്കളുടെ എതിര്പ്പ് പരേതനായ സൈനുദ്ദീന്റെ രണ്ടാംഭാര്യയായിരുന്നു ഖദീജ. ആദ്യഭാര്യയുമായി അകന്നുകഴിയുന്നതിനിടെയാണ് ഖദീജയെ സൈനുദ്ദീന് വിവാഹം കഴിച്ചത്. ഈ ബന്ധത്തിന് സൈനുദ്ദീന്റെ കുടുംബത്തില് നിന്ന് എതിര്പ്പുകളുണ്ടായിരുന്നതായാണ് നാട്ടുകാര് പറയുന്നത്. സൈനുദ്ദീന്റെ മരണശേഷം ഖദീജയെ സമൂഹത്തില് മോശമായി ചിത്രീകരിക്കാനും ശ്രമങ്ങളുണ്ടായി. ഇതിനെല്ലാം ഒടുവിലാണ് ഖദീജയെയും മക്കളെയും കാണാതായത്. ബന്ധുവിന്റെ നിസഹകരണം തടസമല്ല നുണപരിശോധനയ്ക്ക് ബന്ധു വിസമ്മതിച്ചത് അന്വേഷണത്തെ തടസമാകില്ല. ബന്ധുവിനെ നുണപരിശോധനയ്ക്ക് വിധേയനാക്കാന് ക്രൈംബ്രാഞ്ച് ഉദ്ദേശിച്ചതിന് പിന്നില് ചില കാരണങ്ങളുണ്ട്. ക്രൈംബ്രാഞ്ച് സംശയിക്കുന്ന ചില കാര്യങ്ങളെചുറ്റിപ്പറ്റി വിശദമായ അന്വേഷണം നടത്തുന്നതോടെ സംഭവത്തിന്റെ ചുരുളഴിയും. ഖദീജയുടെയും മക്കളുടെയും തിരോധാനത്തിന് ഉത്തരം കണ്ടെത്താനാകുമെന്നാണ് ക്രൈംബ്രാഞ്ചിന്റെ പ്രതീക്ഷ. എസ്.പി, ക്രൈംബ്രാഞ്ച് , മലപ്പുറം.